Komisjoni otsus,

18. september 1986,

millega luuakse nõuandekomitee, mis käsitleb keskkonnakaitset tõsiselt ohustatud aladel (Vahemere piirkond)

(86/479/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut

ning arvestades, et:

Euroopa Ühenduse keskkonda käsitlevas tegevusprogrammis (1982-1986), [1] mille nõukogu 7. veebruaril 1983 vastu võttis, väljendatakse selgesõnaliselt, et keskkond tuleb edasise majandusliku ja sotsiaalse arengu piiride määramise aluseks võtta;

komisjon võttis 11. aprillil 1984 vastu teatise, milles määratletakse strateegia ja tegevusplaan Vahemere piirkonna keskkonna kaitseks [2] ja millega kutsutakse üles rakendama mitmesuguseid kooskõlastatud meetmeid, mille abil luua tingimused, mis soodustaksid piirkonna harmoonilist sotsiaal-majanduslikku arengut;

Euroopa Parlament on eespool nimetatud teatise kohta vastu võtnud resolutsiooni, milles kiidetakse heaks nõuandekomitee loomise ettepanek [3];

Vahemere piirkonna looduslikud, sotsiaalmajanduslikud ja kultuuritingimused on eripärased ja nendega seonduvad probleemid ja potentsiaal nõuavad ühenduse poliitika raames eritähelepanu;

komisjon peab konsulteerima liikmesriikide ekspertidega küsimustes, mis käsitlevad reostust piirkondades, kus keskkond on eriti ohustatud;

samuti on ühendusel vaja foorumit, kus eksperdid saaksid kohtuda siseriikliku teabe ja siseriiklike kogemuste vahetamiseks, hõlbustades seeläbi võetud või kavandatavate meetmete koordineerimist siseriiklikul, rahvusvahelisel ja ühenduse tasandil,

ON VASTU VÕTNUD JÄRGMISE OTSUSE:

Artikkel 1

Komisjoni juurde moodustatakse nõuandekomitee, mis käsitleb keskkonnakaitset tõsiselt ohustatud piirkondades, edaspidi "komitee".

Artikkel 2

Komitee abistab komisjoni Vahemere piirkonna keskkonna kaitset käsitlevas teatises ettenähtud programmi rakendamisel, tehes eelkõige järgmist:

1. kogub teavet praeguste ja prognoositavate keskkonnaprobleemide ja võetavate või kavandatavate meetmete kohta;

2. töötab välja ja esitab arvamusi otstarbekusuuringute, kirjeldavate analüüside ning katse- ja näidisprojektide kohta, mille puhul kavandatakse komisjoni rahalist toetust eelarveassigneeringutest ühtsete ühenduse meetmete rakendamiseks piirkondades, kus keskkond on eriti ohustatud;

3. suunab oma tegevuse selliste küsimuste uurimisele, millele vastuse saamiseks tuleb kasutada sobivamaid vahendeid ja mille tulemusi on oodata alles pikemaajalises perspektiivis;

4. töötab eespool nimetatud vahendite abil välja keskmise tähtajaga ja pikaajalise strateegia ning tegevusplaani Vahemere piirkonna keskkonna kaitseks.

Artikkel 3

Komitee koosneb maksimaalselt 16 kõrgkvalifitseeritud spetsialistist, kes on eksperdid artiklis 2 sätestatud valdkondades.

Artikkel 4

Eksperdid määrab komisjon liikmesriikide ettepanekul.

Artikkel 5

Igale komitee liikmele määratakse asendusliige artiklis 4 ettenähtud korras. Ilma et see piiraks artikli 9 kohaldamist, osaleb asendusliige komitee koosolekutel ja selle töös ainult juhul, kui liige, keda ta asendab, ei saa seda teha.

Artikkel 6

Komitee liikmete ametiaeg on kaks aastat. Kaheaastase ametiaja möödudes jäävad komitee liikmed ametisse, kuni nad asendatakse või määratakse tagasi. Liikme või asendusliikme ametiaeg võib lõppeda enne kahe aasta möödumist, kui asjaomane isik sureb või lahkub ametist või tema esitanud valitsus nõuab tema asendamist. Tema ametijärglane määratakse ülejäänud ametiajaks artiklis 4 sätestatud korras.

Ülesannete täitmise eest tasu ei maksta.

Artikkel 7

Komisjon avaldab liikmete ja asendusliikmete nimekirja Euroopa Ühenduste Teatajas.

Artikkel 8

Komitee eesistujaks on komisjoni esindaja.

Artikkel 9

Eesistuja võib kutsuda komitee töös eksperdina osalema isikuid, kellel on mõnes komitee päevakorras olevas konkreetses küsimuses erikogemusi.

Eksperdid osalevad ainult neid küsimusi käsitlevates aruteludes, millest neil on palutud osa võtta.

Artikkel 10

Vajaduse korral võib komisjon kutsuda komiteesse isikuid, kellel on käsitletavas valdkonnas erikogemusi.

Artikkel 11

Komisjoni asjaomaste talituste esindajad osalevad komitee töös.

Sekretariaaditeenuseid osutab komisjon.

Artikkel 12

Vastavalt nõuetele võtab komitee vastu oma töökorra.

Artikkel 13

Ilma et see piiraks asutamislepingu artikli 214 kohaldamist, ei tohi komitee liikmed avalikustada neile komitee tegevuse käigus teatavaks saanud teavet, kui komisjon on teatanud, et taotletav teave või käsitletav küsimus on konfidentsiaalne. Sel juhul osalevad komitee koosolekutel ainult komitee liikmed ja komisjoni talituste esindajad.

Artikkel 14

Käesolev otsus jõustub 18. septembril 1986.

Brüssel, 18. september 1986

Komisjoni nimel

komisjoni liige

Stanley Clinton Davis

[1] EÜT C 46, 17.2.1983, lk 1.

[2] EÜT C 133, 21.5.1984, lk 12.

[3] EÜT C 141, 10.6.1985, lk 493.

--------------------------------------------------